

**РЕПУБЛИКА СРБИЈА**

ОСНОВНО ЈАВНО ТУЖИЛАШТВО

А. бр. 288/21

12.07.2021. године

П и р о т

**Основно јавно тужилаштво у Пироту,** на основу чланова 54-61. Закона о државним службеницима („Службени гласник РС“ бр. 79/05, 81/05 – исправка, 83/05 – исправка, 64/07, 67/07 – испрака, 116/08, 104/09, 99/14, 94/17 и 95/18), члана 9 Уредбе о интерном и јавном конкурсу за попуњавање радних места у државним органима („Службени гласник РС“ бр. 2/2019), на основу Правилника о саставу конкурсне комисије, начину провере компетенција, критеријумима и мерилима за избор за извршилачка радна места у судовима и јавним тужилаштвима („Службени гласник РС“, број 30 од 25. априла 2019. године), а у складу са Правилником о унутрашњем уређењу и систематизацији радних места у Основном јавном тужилаштву у Пироту А бр. 116/19 од 12.03.2019. године и Кадровског плана Министарства правде – Сектора за правосуђе број 119-01-194/2020-03 од 27.04.2021. године, оглашава

ЈАВНИ КОНКУРС ЗА ПОПУЊАВАЊЕ ИЗВРШИЛАЧКОГ РАДНОГ МЕСТА У ОСНОВНОМ ЈАВНОМ ТУЖИЛАШТВУ У ПИРОТУ

1. **Орган у коме се радно место попуњава**: Основно јавно тужилаштво у Пироту, Пирот, ул. Српских владара 126
2. **Радно место које се попуњава, опис послова, звања и услови**: Тужилачки помоћник, звање тужилачки сарадник, 1 (један) извршилац

**Опис послова:** тужилачки помоћник – тужилачки сарадник помаже јавном тужиоцу и заменику јавног тужиоца у раду, прати судску праксу, израђује нацрте аката, узима на записник крив. пријаве, поднеске и изјаве грађана, и под надзором и по упутствима јавног тужиоца, односно заменика јавног тужиоца врши послове предвиђене законом и другим прописима.

**Услови**: стечено високо образовање на основним академским студијама на правном факултету у обиму од најмање 240 ESPB бодова, мастер академским студијама, специјалистичким академским студијама, специјалистичким струковним студијама, односно на основним студијама на правном факултету у трајању од најмање четири године, положен правосудни испит и потребне компетенције за ово радно место.

**Општи услови за рад**: Поред наведених услова кандидати треба да испуњавају и услове за заснивање радног односа прописане чланом 24. и 26. Законом о раду („Службени гласник РС", бр. 24/05, 61/05, 54/09, 32/13, 75/14, 13/17 - одлука УС, 113/17 и 95/18) и чланом 45. став 1. Закона о државним службеницима: да је учесник конкурса пунолетан држављанин Републике Србије; да учеснику конкурса раније није престајао радни однос у државном органу због теже повреде дужности из радног односа; да учесник конкурса није осуђиван на казну затвора од најмање шест месеци.

1. **Фазе изборног поступка и учешће кандидата:**

Стручну оспособљеност кандидата конкурсна комисија вреднује у изборном поступку, оцењујући испуњеност услова према тексту огласа, усаглашеном са описом радног места у Правилнику о унутрашњем уређењу и систематизацији радних места у Основном јавном тужилаштву у Пироту.

Изборни поступак спроводи се у фазама у којима се проверавају опште и посебне функционалне компетенције, затим понашајне компетенције и фазе у којој се спроводи интервју.

У изборном поступку комисија ће проверити **опште функционалне компетенциј****е**: „организација и рад државних органа Републике Србије"; „дигитална писменост"; „пословна комуникација".

Компетенција „организација и рад државних органа Републике Србије" биће проверена путем теста са питањима затвореног типа, који кандидати решавају обележавањем једног од више понуђених одговора. Тест сачињава комисија методом случајног избора из базе питања затвореног типа, која ће бити објављена на огласној табли Основног јавног тужилаштва у Пироту.

Компетенција „дигитална писменост" биће проверена решавањем задатака практичним радом на рачунару, а тест сачињава комисија методом случајног избора из базе задатака затвореног типа. Кандидати који су, у складу са огласом о конкурсу, приложили одговарајући сертификат, потврду или други писани доказ о поседовању ове компетенције се не проверавају, при чему Комисија може одлучити да се кандидату изврши провера наведене компетенеције ако увидом у достављени доказ не може потпуно да оцени поседовање ове компетенције на нивоу који је неопходан за обављање послова на радном месту.

Компетенција "пословна комуникација" проверава се писаном симулацијом. Симулација (студија случаја) захтева да се у писаном облику да предлог решења одређеног задатка које је типично за обављање послова на радном месту. Провера се обавља у папирној форми. Задатак сачињава Комисија методом случајног избора из базе питања затвореног типа.

Међу кандидатима који су испунили мерила за проверу општих функционалних компетенција у изборном поступку провериће се и **посебне функционалне компетенције**, писаним тестом, ради провере потребних компетенција за рад на овом радном месту у складу са Правилником о унутрашњем уређењу и систематизацији радних места у Основном јавном тужилаштву у Пироту, и усменим разговором са кандидатом и то решавањем задатка који је типичан за радно место за које је расписан конкурс у оквиру којих провера ће бити проверено познавање процесног и материјалног кривичног права. Сходно, комисија ће сачинити тест од по 15 питања и три задатка најкасније 24 сата пре почетка провере, од којих ће методом случајног избора изабрати тест и задатак који ће решавати сви пријављени кандидати. По завршетку писаног дела провере, са свим кандидатима биће одржан разговор у оквиру којег ће се од сваког кандидата појединачно захтевати да у усменом облику да предлог решења одређеног задатка који је типичан за обављање послова на радном месту тужилачког помоћника.

По провери општих и посебних функционалних компетенција у изборном поступку провериће се и **понашајне компетенције**, и то: "управљање информацијама", „управлање задацима и остваривање резултата", „орјентација ка учењу и променама", „изградња и одржавање професионалних односа" и „савесност, посвећеност и интегритет". Провера ће бити извршена путем интервјуа базираним на компетенцијама у коме ће се кандидатима постављати питања која се односе на њихово понашање у одређеним околностима.

Након провере понашајних компетенција Комисија обавља **усмени интервју** са кандидатима ради процене мотивације за рад на радном месту и прихватања вредности државних органа.

О датуму и месту за сваку од наведених фаза поступка кандидати ће бити благовремено обавештени, с тим да ће прва од предвиђених провера (опште функционалне компетенције) бити заказана чим то буде могуће, имајући у виду доступност чланова комисије и предстојећи период годишњих одмора.

1. **Трајање радног односа и место рада**: За радно место тужилачки помоћник радни однос се заснива на неодређено време у Основном јавном тужилаштву у Пироту, ул. Српских владара бр. 126, Пирот.
2. **Општи услови за рад на радном месту**: Учесник конкурса мора бити пунолетан држављанин Републике Србије, да му није раније престајао радни однос у државном органу због теже повреде дужности из радног односа и да није осуђиван на казну затвора од најмање шест месеци.
3. **Рок за подношење пријава на конкурс**: Рок за подношење пријава је 8 (осам) дана од дана оглашавања јавног конкурса у периодичном издању огласа Националне службе за запошљавање.
4. Пријава на јавни конкурс врши се на Обрасцу пријаве који се може преузети непосредно у канцеларији председника комисије, заменика јавног тужиоца Марије Рангелов, у Основном јавном тужилаштву у Пироту, који Образац уједно представља и прилог Уредбе о интерном и јавном конкурсу за попуњавање радних места у државним органима, те је доступан и на интернету у електронској форми. Образац се такође налази на сајту Основног јавног тужилаштва у Пироту.

Пријаве на јавни конкурс подносе се у писарници Основног јавног тужилаштва у Пироту, ул. Српских владара бр. 126, са назнаком „за јавни конкурс“. Поред тога, подношење пријаве могуће је и путем поште и то са следећим подацима: Основно јавно тужилаштво у Пироту, ул. Српских Владара бр. 126, Пирот, препорученом пошиљком са назнаком “За конкурс за попуњавање извршилачког радног места тужилачки помоћник”.

Приликом предаје пријаве на конкурс, пријава добија шифру под којом подносилац пријаве учествује у даљем изборном поступку. Шифра пријаве уноси се у образац пријаве након што комисија састави списак кандидата међу којима се спроводи изборни поступак. Подносиоци пријаве се обавештавају о додељеној шифри у року од 3 дана од дана пријема пријаве, достављањем наведеног податка на начин који је у пријави назначен за доставу обавештења.

1. **Докази који се прилажу уз пријаву на конкурс**: образац пријаве на конкурс који мора бити лично потписан, биографија са наводима о досадашњем радном искуству и другим значајним успесима, диплома којом се потврђује стручна спрема, оригинал или оверена фотокопија уверења о положеном правосудном испиту, исправе којима се доказује радно искуство у струци (потврде, решења, уговори и други акти из којих се може утврдити на којим пословима, са којом стручном спремом и у ком периоду је стечено радно искуство), потврда да учеснику конкурса није престајао радни однос у државном органу због теже повреде радне дужности из радног односа издат од стране државног органа у коме је учесник јавног конкурса био у радном односу, уверење да учесник конкурса није осуђиван на казну затвора од најмање 6 месеци, издате од стране Министарства унутрашњих послова РС, не старија од 6 месеци.

Сви докази се прилажу у оригиналу или у фотокопији која је оверена код јавног бележника.

Кандидати који не доставе доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка.

**Лице задужено за давање обавештења о јавном конкурсу**: Заменик јавног тужиоца Марија Рангелов или и тужилачки помоћник Бранко Јанковић, контакт телефон: 010/341-391.

**Датум и место провере компетенција учесника конкурса у изборном поступку**: Са учесницима конкурса чије су пријаве благовремене, допуштене, разумљиве, потпуне, уз које су приложени сви потребни докази и који испуњавају услове предвиђене огласом о јавном конкурсу, на основу података наведених у обрасцу пријаве на конкурс, изборни поступак ће се спровести у просторијама Основног јавног тужилаштва у Пироту. Кандидати ће о датуму и времену бити обавештени на контакте које наведу у својим обрасцима пријаве.

НАПОМЕНЕ: Документа о чињеницама о којима се води службена евиденција су: уверење о држављанству, извод из матичне књиге рођених, уверење о положеном правосудном испиту и уверење да кандидат није осуђиван. Законом о општем управном поступку („Службени гласник РС“ број 18/16) прописано је да је орган дужан да по службеној дужности у складу са законом, врши увид у податке о чињеницама неопходним за одлучивање о којима се води службена евиденција, да их прибавља и обрађује (члан 9. став 3.), да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција, када је то неопходно за одлучивање, осим ако странка изричито изјави да ће те податке прибавити сама (члан 103. став 3.). Потребно је да кандидат у делу Изјава\*, у Обрасцу пријаве, закоружи на који начин жели да се прибаве његови подаци из службених евиденција.

Неблаговремен, недопуштене, неразумљиве или непотпуне пријаве и пријаве уз које нису приложени сви тражени докази биће одбачене.

Сагласно члану 9. Закона о државним службеницима, прописано је да су кандидатима при запожљавању у државним органима, под једнаким условима доступна сва радна места и да се избор кандидата врши на основу провере компетенција. Положен државни стручни испит није услов, нити предност за заснивање радног односа. Пробни рад је обавезан за лица која први пут заснивају радни однос у државном органу.

Јавни конкурс спроводи конкурсна комисија именована одлуком руководиоца Основног јавног тужилаштва у Пироту.

Обавештавају се учесници конкурса да ће се документација враћати искључиво на писани захтев учесника.

Основно јавно тужилаштво у Пироту не врши дискриминацију на основу расе, боје коже, пола, вере, националности и етничког порекла или инвалидитета. Конкуренција се заснива на квалитету и отворена је за све који испуњавају прописане услове. Сви изрази и појмови који су у овом огласу изражени у граматичком мушком роду односе се без дискриминације и на особе женског пола.

Овај оглас објављује се на интернет презентацији и периодичном издању огласа Националне службе за запошљавање, на порталу е-Управе, на интернет презентацији и огласној табли Основног јавног тужилаштва у Пироту.

Руководилац ОЈТ у Пироту

Марија Пешић